
Nafarroako Gobernuko Osasun kontseilariak, Leticia San Martín Rodríguez foru parlamentariak –Unión del Pueblo Navarro Talde Parlamentarioari atxikitakoak– egindako idatzizko galderaren harira (11-26/PES-00120), honako hau jakinarazi du:
Suizidioa prebenitzeko Nafarroako estrategia osasun publikoaren eremuan kokatzen da, eta ebidentzia zientifikoaren zati batek adierazten du jokabide suizida gehienak esku-hartze kliniko eta sozialaren bidez heltzen ahal zaien sufrimendu egoerekin lotuta daudela. Suizidioa fenomeno poliedriko eta faktore anitzekotzat jotzen da, gizarte osoak modu integralean heldu beharrekoa. Estrategiak argi uzten du ez dela osasun arazo hutsa, eta sintomaren oinarrian beti ez dagoela nahaste mental bat.
Alabaina, ikuspegi hori ez dago kontraesanean 3/2021 Lege Organikoan ezarritakoarekin. Lege horrek berariazko kasu bat arautzen du, berme juridiko eta sanitario zorrotzekin, sufrimendu larria, kronikoa eta ezingarria edo gaixotasun larri eta sendaezina duten pertsonei dagokienez, legeak berak zehaztutako moduan. Bi esparru horiek errealitate desberdinei erantzuten diete:
•
Suizidioa prebenitzeko estrategiaren helburua, orokorrean, arrisku egoerak garaiz detektatzea, esku hartzea eta lagun egitea da, halako egoerak tratatzen edo arintzen ahal direlako printzipioaren arabera. 
•
Eutanasiaren legeak salbuespenezko prozedura bat ezartzen du, indibidualizatua, bermatzailea eta ez dena sartzen prebentzioaren xede den jokabide suizidan, kondizio espezifikoetan aitortutako eskubide bat erabiltzean baizik. 
Horrenbestez, Nafarroako estrategiak ez du aurresuposatzen hiltzeko nahi oro automatikoki interpretatu behar denik sintoma kliniko tratagarri gisa; alabaina, bere eskumenen esparruan, esku-hartzea eskatzen duen sufrimenduaren prebentzioaren, ebaluazioaren eta arretaren printzipioari jarraikiz dihardu, eutanasiaren arloan indarrean den legediak araututako esparrua inbaditu gabe.
Hori guztia jakinarazten dut, Nafarroako Parlamentuko Erregelamenduaren 215. artikuluan ezarritakoa betez.
Iruñean, 2026ko maiatzaren 11n
Osasuneko kontseilaria: Fernando Domínguez Cunchillos
